Aðgerðarstjórn á vettvangi við Núpá í Sölvadal í Eyjafirði hefur tekið ákvörðun um að draga úr leit í ánni sjálfri í nótt að piltinum sem féll þar ofan í gærkvöldi . Hins vegar verða viðbragsaðilar áfram við leitarstörf við ánna í nótt og verður leit áframhaldið í fyrramálið af fullum krafti , þegar útlit er fyrir betra veður til leitar . Þetta kemur fram í tilkynningu frá lögreglunni á Norðurlandi eystra . Líkt og Fréttablaðið hefur greint frá eru aðstæður til leitar gríðarlega hættulegar . Björgunarsveitir og aðrir viðbragsaðilar hafa verið á svæðinu við leit frá því í gærkvöldi og nutu meðal annars liðsinnis danska flughersins sem flaug með búnað og fleiri viðbragsaðila á vettvang í dag . Í tilkynningu lögreglunnar kemur fram að 50 - 60 björgunaraðilar hafi verið við störf hverju sinni á vettvangi og hefur þeim fjölgað jafnt og þétt eftir því sem fleiri björgunarsveitir hafa mætt á svæðið . Með aðstoðar danska flughersins jókst styrkurinn til leitarinnar um 41 mann og þá var þörf á sérhæfðum búnaði og sérhæfðum leitarmönnum til að skipta út fyrir þá sem höfðu staðið vaktina við hin ýmsu störf . Þannig hafa alls tvöhundruð viðbragsaðilar komið beint eða óbeint að leitinni í dag . Kemur fram eins og áður segir að aðstæður séu mjög krefjandi og lélegt skyggni á köflum . Vakta þarf ánna að hluta því áin hleður upp krapa sem getur síðan runnið af stað með stuttum fyrirvara og þar með eykst straumurinn í ánni yfir það svæði sem leitað er á . Slíkt hafi gerst í eitt skipti rétt fyrir klukkan 18:00 en góð viðbrögð og viðvaranir urðu til þess að ekki hlaust slys af . Búist er við því að betra veður verði á morgun til leitar , eins og áður hefur komið fram .